Steve en Janine se kleinding kom dánDie egpaar het sonarfoto’s van Romy-lee gedeel (Foto: Facebook) Die Afrikaanse sanger Steve Hofmeyr en sy vrou, Janine, het Woensdag in ŉ Facebook-inskrywing met sonarfoto’s gespog met hul kleinding wat op pad is. Hofmeyr het gesê hoewel die egpaar besluit het om die klein Romy-lee se geboorte en haar eerste foto’s privaat te hou, wil hulle tog meer met aanhangers deel omdat hulle duisende “goeie wense” ontvang het en daar mense is “wat werklik omgee en haar wil sien”. “[Ons] hou nie van pose nie, [maar sy is] ŉ duimsuier met fris hokkiebene en baie woelig. En ja, dis ŉ Hofmeyr-gesiggie daai, maar haar ma se soenbek-lippe,” het die sanger op Facebook geskryf. Steve sê die egpaar wil graag hê Romy-lee moet op 1 Junie gebore word. Janine het ook op haar Facebook-blad gesê sy en haar man is baie opgewonde om die nuwe pienkvoet in die huis te verwelkom. “Ons prinsessie is ŉ diepe denker, het ŉ ‘vol’ lyfie met die mooiste bolwangetjies [en] lippies wat ons gaan op soen. En sexy beentjies (volgens haar pappa),” het sy geskryf. “Sy is net die mooiste klein poppie en ons harte bars van liefde.” Steve en Janine is in Januarie 2014 getroud. Die sanger het vyf kinders uit vorige verhoudings – Armand, Devon, Charissa, Sebastian en Benjamin.